સાદા ઇલેક્ટ્રોકાર્ડિયોગ્રામમાં એક-બે કે પાંચ મિનિટ માટે હૃદયના વીજતરંગો મપાય છે. ઘણી વાર આ સમય ગાળા દરમ્યાન વીજતરંગો બરાબર હોય તો એનો મતલબ એ નથી થતો કે હૃદય સ્વસ્થ છે. આવા સંજોગોમાં વ્યક્તિનો ૨૪ કે ૪૮ કલાક માટે સતત ઈસીજી મપાતો રહે એવી વ્યવસ્થા એટલે હૉલ્ટર મૉનિટર. આ નાનકડું મૉનિટર છાતી પર અમુક ચોક્કસ જગ્યાઓએ વાયરો સાથે કનેક્ટ કરવામાં આવે છે અને એ સતત વીજતરંગોને રેકૉર્ડ કરે છે. આ ટેસ્ટ માટે એટલા કલાક હૉસ્પિટલમાં રહેવું પડે છે. હૃદયના ધબકારાની સાથે સ્નાયુઓ પૂરતા પ્રમાણમાં લોહી ન મેળવતા હોય તો એ પણ આમાં રેકૉર્ડ થાય છે.